ตลาดหุ้นเอเชียปรับตัวขึ้นบ่ายนี้ ขานรับดัชนี PMI ภาคบริการจีน
ตลาดหุ้นเอเชียปรับตัวขึ้นในการซื้อขายช่วงบ่ายวันนี้ ภายหลังจากที่ได้มีการเปิดเผยข้อมูลดัชนีผู้จัดการฝ่ายจัดซื้อ (PMI) ภาคบริการของจีนที่ปรับตัวสูงขึ้นแตะระดับสูงสุดในรอบ 11 เดือน
5 ส.ค. 2558

ผู้สื่อข่าวรายงานว่า ตลาดหุ้นเอเชียปรับตัวขึ้นในการซื้อขายช่วงบ่ายวันนี้ ภายหลังจากที่ได้มีการเปิดเผยข้อมูลดัชนีผู้จัดการฝ่ายจัดซื้อ (PMI) ภาคบริการของจีนที่ปรับตัวสูงขึ้นแตะระดับสูงสุดในรอบ 11 เดือน
โดยดัชนี HSI ตลาดหุ้นฮ่องกงปิดภาคเช้าที่ 24,472.48 จุด เพิ่มขึ้น 66.36 จุด, +0.27% ดัชนี FBMKLCI ตลาดหุ้นมาเลเซียปิดภาคเช้าที่ 1,728.34 จุด เพิ่มขึ้น 4.61 จุด, +0.27%
ทั้งนี้ มาร์กิตเปิดเผยในวันนี้ว่า ดัชนีผู้จัดการฝ่ายจัดซื้อ (PMI) ภาคบริการของจีนที่จัดทำร่วมกับไคซิน ปรับตัวขึ้นสู่ระดับ 53.8 ในเดือนก.ค. ซึ่งเป็นระดับสูงสุดในรอบ 11 เดือน จากระดับ 51.8 ในเดือนมิ.ย.
สำหรับตัวเลขที่ต่ำกว่า 50 แสดงให้เห็นถึงภาวะหดตัว และดัชนีที่สูงกว่า 50 จะบ่งชี้ว่ากิจกรรมภาคบริการของจีนมีการขยายตัวจากเดือนก่อนหน้า
โดยการปรับตัวขึ้นอย่างแข็งแกร่งของดัชนี PMI ภาคบริการล่าสุดได้รับแรงหนุนจากการเพิ่มขึ้นต่อเนื่องของปริมาณธุรกิจใหม่ในเดือนก.ค. ขณะที่คำสั่งซื้อใหม่มีการขยายตัวมากขึ้นในอัตราที่แข็งแกร่ง